**Ο Πρωθυπουργός από τη Θεσσαλονίκη ουσιαστικά παραδέχθηκε τα εγκλήματα του στην διαχείριση της πανδημίας**

Μετά από 8 μήνες εγκληματικής απραξίας ο κ. Μητσοτάκης εξήγγειλε το "νέο ΕΣΥ" στο οποίο ακόμα δεν έχει κάνει μόνιμες προσλήψεις γιατρών και νοσηλευτών, δεν έχει εντάξει οργανικά το σύνολο του επικουρικού υγειονομικού προσωπικού, δεν έχει επιτάξει τον ιδιωτικό τομέα υγείας ώστε να ενταχθεί στον εθνικό σχεδιασμό του ΕΣΥ και ταυτόχρονα μειώνει τις δαπάνες για τη δημόσια υγεία το 2021.

Την ίδια στιγμή η Κυβέρνηση ανακοίνωσε την διατίμηση στα διαγνωστικά τεστ και την επιβολή πλαφόν στις τιμές τους. Είναι βέβαια τέλη Νοεμβρίου και η πανδημία χτύπησε τη χώρα μας περίπου στις αρχές του περασμένου Μαρτίου, για όλο αυτό το διάστημα η Κυβέρνηση θα αποζημιώσει τους πολίτες που τους άφησε βορά στην αισχροκέρδεια της αγαπημένης της παρασιτικής ολιγαρχίας;

Είναι όμως τόσο σκανδαλώδης και ξεδιάντροπη πια η εξυπηρέτηση των ιδιωτικών συμφερόντων από την Κυβέρνηση του κ. Μητσοτάκη που τίποτα δεν μας ξαφνιάζει. Αντί λοιπόν απλώς για διατίμηση η Κυβέρνηση, να κάνει πράξη την πρόταση και τροπολογία του ΜέΡΑ25 για δημόσιο δίκτυο καθολικών, δωρεάν τεστ για τους πολίτες, το οποίο έπειτα θα μετατραπεί σε δίκτυο μαζικών δωρεάν εμβολιασμών.